
PËR DISA NDRYSHIME DHE SHTESA NË VENDIMIN NR. 682, DATË 29.7.2015, TË KËSHILLIT TË MINISTRAVE, “PËR PËRDORIMIN E FONDEVE PUBLIKE PËR TRANSPORTIMIN E PUNONJËSVE ARSIMORË QË PUNOJNË DHE TË NXËNËSVE QË MËSOJNË JASHTË VENDBANIMIT”

Në mbështetje të nenit 100 të Kushtetutës, të neneve 5, 6, 19 e 28, të ligjit nr. 69/2012, “Për sistemin arsimor parauniversitar në Republikën e Shqipërisë”, nenit 11, të ligjit nr. 8652, datë 31.7.2000, “Për organizimin dhe funksionimin e qeverisjes vendore”, të ndryshuar, kreut II, të ligjit nr. 8308, datë 18.3.1998, “Për transportin rrugor”, të ndryshuar, ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, dhe ligjit nr. 160/2014, “Për buxhetin e vitit 2015”, të ndryshuar, me propozimin e ministrit të Arsimit dhe Sportit, Këshilli i Ministrave

VENDOSI:

Në vendimin nr. 682, datë 29.7.2015, të Këshillit të Ministrave, bëhen ndryshimet dhe shtesat, si më poshtë vijon:
1. Shkronja “a”, e pikës 1 të vendimit, ndryshohet, me këtë përmbajtje:
“a) punonjësve mësimorë të arsimit parauniversitar, ku përfshihen punonjësit e arsimit parashkollor, arsimit fillor, arsimit të mesëm të ulët dhe arsimit të mesëm të lartë (drejtor, nëndrejtor, mësues, edukator), të institucioneve arsimore publike që punojnë jashtë qendrave urbane, qytetit/fshatit, në largësinë mbi 5 km nga kufiri i njësisë përbërëse administrative të vendbanimit të tyre të përhershëm dhe kthehen brenda ditës në vendbanim;”.
2. Pika 2 ndryshohet,  me këtë përmbajtje:
“2. Njësitë e qeverisjes vendore, mbështetur në numrin e punonjësve arsimorë dhe nxënësve që planifikohen të përfitojnë nga shërbimi i transportit, në bashkëpunim me njësitë arsimore vendore përkatëse, miratojnë hartën e linjave, sipas largësive të përmendura në pikën 1, të këtij vendimi.”.
3. Pika 3 ndryshohet, me këtë përmbajtje:
“3. Njësitë e qeverisjes vendore, mbështetur në ligjin nr. 9643, datë 20.11.2006, “Për prokurimin publik”, të ndryshuar, prokurojnë fondet publike për shërbimin e transportit të nxënësve dhe punonjësve arsimorë, sipas linjave rrethqytetëse të shërbimit të transportit publik, të licencuara në bazë qarku nga njësitë e qeverisjes vendore ose qendrore.”.
4. Pika 4 ndryshohet, me këtë përmbajtje:
“4. Në rastet kur njësitë e qeverisjes vendore nuk realizojnë me sukses procedurat e prokurimit publik të shërbimit të transportit të punonjësve arsimorë dhe nxënësve, të parashikuara në pikën 3, të këtij vendimi, realizojnë mbulimin e shpenzimeve për shërbimin e transportit të punonjësve arsimorë dhe nxënësve përfitues drejtpërdrejt, nëpërmjet llogarive bankare, në bankat e nivelit të dytë ose pranë zyrave të Postës Shqiptare, në përputhje me pikën 4, të këtij vendimi. 
Masa e shpenzimeve përllogaritet mbi bazën e numrit të nxënësve dhe mësuesve, numrit të ditëve mësimore, çmimit mesatar të biletës për linjat ndërqytetëse apo rrethqytetëse të shërbimit të transportit, të miratuara me vendimin nr. 146, datë 26.2.1998, të Këshillit të Ministrave, “Për ndryshimin e tarifave të transportit të udhëtarëve”, të ndryshuar, dhe të indeksimit të çmimeve të shërbimit të transportit, të botuara çdo vit nga INSTAT-i, si dhe në bazë të akteve të tjera ligjore dhe nënligjore në fuqi. Specifikisht, për periudhën nga 1 janari 2016 e deri në realizimin me sukses të procedurave të prokurimit, njësitë e qeverisjes vendore kryejnë mbulimin e shpenzimeve për shërbimin e transportit, sipas procedurës së parashikuar në paragrafin e parë, të pikës 4, të këtij vendimi.”.
5. Pika 5 ndryshohet, me këtë përmbajtje:
“5. Punonjësit arsimorë, që përfitojnë transport sipas përcaktimeve të pikës 1, të këtij vendimi, bazuar në vendimin nr. 194, datë 22.4.1999, të Këshillit të Ministrave, “Për miratimin e strukturës së pagës së punonjësve arsimorë në arsimin parauniversitar”, të ndryshuar:
a) nuk përfitojnë shpërblim mujor, kur largësia nga vendbanimi i përhershëm i tyre është deri në 10 km;

b) përfitojnë shpërblim 1 000 (një mijë) lekë në muaj, kur largësia është mbi 10 km, deri në 20 km;
c) përfitojnë shpërblim 1 800 (një mijë e tetëqind) lekë në muaj, kur largësia është mbi 20 km.”.
6. Pas pikës 5 shtohet pika 5/1, me këtë përmbajtje:
“5/1.	Njësitë arsimore vendore dhe njësitë e qeverisjes vendore bashkëpunojnë dhe koordinojnë të dhënat për numrin e përfituesve dhe largësitë nga vendbanimi dhe raportojnë në Ministrinë e Arsimit dhe Sportit në mënyrë periodike, çdo tre muaj, sipas udhëzimeve të ministrit përgjegjës për arsimin dhe sportin.”.
7. Pika 6 ndryshon, me këtë përmbajtje:
“6. Efektet financiare që rrjedhin nga zbatimi i këtij vendimi të përballohen nga buxheti i përvitshëm i Ministrisë së Arsimit dhe Sportit, e cila transferon fondet përkatëse te njësitë e qeverisjes vendore, dhe nga buxheti i vetë njësisë së qeverisjes vendore, në rastet kur tejkalohet numri i përfituesve, sipas pikës 5/1, të këtij vendimi.”.
Ky vendim botohet në Fletoren Zyrtare dhe i fillon efektet financiare nga data 1 janar 2016.   

